เสนอเลื่อนตั้งองค์กรอิสระมาบตาพุดไป 1 เดือน
ขอขยายเวลาตั้งองค์กรอิสระดูแลปัญหามาบตาพุดออกไปอีก 1 เดือน เพราะการสื่อสารยังไม่ทั่วถึง และข่าวอื่นกลบความสนใจ
24 ก.พ. 2553

ขอขยายเวลาตั้งองค์กรอิสระดูแลปัญหามาบตาพุดออกไปอีก 1 เดือน เพราะการสื่อสารยังไม่ทั่วถึง และข่าวอื่นกลบความสนใจ 
นายสุทธิ อัฌชาศัย ตัวแทนเครือข่ายประชาชนภาคตะวันออก เปิดเผยว่า ขณะนี้คณะกรรมการประสานงานการจัดตั้งองค์กรอิสระ ที่มีนายอานันท์ ปันยารชุน เป็นประธาน ได้เสนอขอขยายเวลาการจัดตั้งองค์กรอิสระเฉพาะกาลออกไปอีก 1 เดือน จากเดิมที่กำหนดให้จัดตั้งให้เสร็จภายใน 60 วัน นับจากวันที่คณะกรรมการประสานงานฯ ถูกแต่งตั้งขึ้น ซึ่งมีกำหนดให้เสร็จภายในเดือนมี.ค. 2553 เลื่อนไปจนถึงเดือนเม.ย. 2553 
ทั้งนี้ เนื่องจากการสื่อสาร การทำความเข้าใจเกี่ยวกับการจัดตั้งองค์การอิสระยังไม่ทั่วถึง รวมทั้งการเข้าร่วมของคนในสังคมยังมีน้อย ประกอบกับสถานการณ์ทางการเมืองในปัจจุบันเข้ามากลบกระแสความตื่นตัวของคนในเรื่องดังกล่าว ส่งผลให้ประเด็นนี้ไม่อยู่ในความสนใจของคน
สำหรับการจัดรับฟังความคิดเห็นเกี่ยวกับโครงการที่ส่งผลกระทบรุนแรงต่อชุมชนและสิ่งแวดล้อม ครั้งที่ 2 ที่จังหวัดขอนแก่น จะจัดขึ้นในวันที่ 25 ก.พ. นี้จะปรับเปลี่ยนรูปแบบการเข้าร่วมของผู้ที่เกี่ยวข้องใหม่ โดยจะเปิดให้มีการเข้าร่วมของภาคประชาชนมากขึ้น เนื่องจากการจัดเวทีในครั้งแรกที่จ.เชียงใหม่ ผู้เข้าร่วมส่วนใหญ่มาจากภาคเอกชน เพราะกำหนดลงทะเบียนผ่านทางเว็บไซต์ หรือส่งจดหมายลงทะเบียนเข้ามา ประชาชนจึงไม่ทราบข้อมูลเท่าที่ควร ทำให้ความคิดเห็นที่ออกมาเป็นไปตามที่เอกชนต้องการ
ขณะที่ประเด็นที่คาดว่าจะมีการอภิปรายกันในครั้งนี้อย่างมาก น่าจะเป็นกิจการที่เกี่ยวข้องกับการทำเหมืองแร่ โรงไฟฟ้า และเขื่อน เป็นต้น เพราะในพื้นที่ภาคตะวันออกฉียงเหนือประชาชนได้รับผลกระทบจากอุตสาหกรรมดังกล่าวค่อนข้างมาก